สรุปภาวะตลาดหุ้นในภูมิภาคเอเชียประจำวันนี้
สรุปภาวะตลาดหุ้นในภูมิภาคเอเชียประจำวันที่ 14 พฤษภาคม 2558
14 พ.ค. 2558

สำนักข่าวอินโฟเควสท์รายงานว่า ดัชนี S&amp;P/ASX 200 ตลาดหุ้นออสเตรเลียปิดตลาดวันนี้ปรับตัวลง เนื่องจากสกุลเงินดอลลาร์ออสเตรเลียที่แข็งค่าส่งผลกระทบต่อการซื้อขายในตลาด
โดยดัชนี S&amp;P/ASX 200 ปรับตัวลง 18.60 จุด หรือ 0.33% ปิดที่ 5,696.50 จุด ดัชนี ALL ORDINARIES ตลาดหุ้นออสเตรเลียปิดวันนี้ที่ 5,692.40 จุด ลดลง 18.40 จุด, -0.32%
ส่วนดัชนีนิกเกอิตลาดหุ้นโตเกียวปิดร่วงลงในวันนี้ เนื่องจากบรรยากาศการซื้อขายได้รับแรงกดดันจากความวิตกกังวลเกี่ยวกับแนวโน้มเศรษฐกิจของสหรัฐ หลังจากสหรัฐเปิดเผยยอดค้าปลีกที่ซบเซา รวมทั้งต้นทุนการกู้ยืมที่ปรับตัวสูงขึ้นทั่วโลก สำนักข่าวเกียวโดรายงานว่า ดัชนีนิกเกอิร่วงลง 194.48 จุด หรือ 0.98% ปิดที่ 19,570.24 จุด
ขณะที่ดัชนีเซี่ยงไฮ้คอมโพสิตตลาดหุ้นจีนปิดตลาดวันนี้ขยับขึ้นเล็กน้อย ภายหลังจากที่ปรับตัวสูงขึ้นในการซื้อขายช่วงเช้าขานรับการคาดการณ์เรื่องการใช้มาตรการผ่อนคลายนโยบายเพิ่มเติม เนื่องจากยอดการปล่อยสินเชื่อครั้งใหม่ของจีนขยายตัวขึ้นต่ำกว่าการคาดการณ์ สำนักข่าวซินหัวรายงานว่า ดัชนีเซี่ยงไฮ้คอมโพสิตขยับขึ้น 2.55 จุด หรือ 0.06% ปิดที่ 4,378.31 จุด
ส่วนดัชนีคอมโพสิตตลาดหุ้นเกาหลีใต้ปรับตัวขึ้น 0.29% ขณะที่นักลงทุนรอดูการประชุมของธนาคารกลางเกาหลีใต้ (BOK) ในวันพรุ่งนี้ ดัชนีคอมโพสิตตลาดหุ้นเกาหลีใต้ (KOSPI) ปรับตัวขึ้น 6.17 จุด ปิดที่ 2,120.33 จุด โดยมีปริมาณการซื้อขายปานกลาง 424.2 ล้านหุ้น มูลค่า 5.04 ล้านล้านวอน (4.61 พันล้านดอลลาร์) โดยมีหุ้นบวกมากกว่าหุ้นลบในสัดส่วน 465 ต่อ 335
ขณะเดียวกันดัชนีฮั่งเส็งตลาดหุ้นฮ่องกงปิดตลาดปรับตัวเพิ่มขึ้นในวันนี้ เนื่องจากมีกระแสคาดการณ์ว่าจีนจะใช้มาตรการผ่อนคลายนโยบายเพิ่มเติม หลังยอดการปล่อยสินเชื่อครั้งใหม่ของจีนขยายตัวต่ำกว่าที่คาดการณ์ ดัชนีฮั่งเส็งเพิ่มขึ้น 37.27 จุด หรือ 0.14% ปิดวันนี้ที่ 27,286.55 จุด